KOMMISSIONENS FORORDNING (EF) Nr. 822/96 af 3. maj 1996 om ekstraordinær tildeling af en supplerende mængde til importtoldkontingentet for bananer for andet kvartal 1996 som følge af stormene Iris, Luis og Marilyn (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 16, stk. 3, artikel 20 og 30, og

ud fra følgende betragtninger:

Ved Kommissionens forordning (EØF) nr. 1442/93 (3), senest ændret ved forordning (EF) nr. 1164/95 (4), er der fastsat gennemførelsesbestemmelser for EF's importordning for bananer;

de tropiske storme Iris, Luis og Marilyn forårsagede i august og september 1995 meget betydelige skader på bananplantagerne i EF-regionerne Martinique og Guadeloupe samt i AVS-staterne St. Vincent, Saint Lucia og Dominica; de virkninger, som disse ekstraordinære omstændigheder vil have for produktionen i de Guadeloupe og Dominica, vil være mærkbare frem til juli 1996 og i væsentlig grad påvirke EF-markedets indførsler og forsyninger i andet kvartal 1996; der er en risiko for, at dette kan medføre en betydelig stigning i markedspriserne i visse regioner i Fællesskabet;

i artikel 16, stk. 3, i forordning (EØF) nr. 404/93 er det fastsat, at prognosen kan revideres i løbet af produktionsåret, hvis det viser sig nødvendigt, f.eks. for at tage højde for ekstraordinære omstændigheder, som berører produktions- og indførselsforholdene, og at toldkontingentet i så fald tilpasses;

en sådan tilpasning af toldkontingentet bør åbne mulighed dels for tilstrækkelige forsyninger til Fællesskabets marked i andet kvartal 1996, dels for at yde en kompensation til de erhvervsdrivende, der omfatter eller direkte repræsenterer skadelidte bananproducenter, og som desuden risikerer for stedse at miste deres sædvanlige afsætning på Fællesskabets marked, hvis der ikke træffes passende foranstaltninger;

de foranstaltninger, der træffes, bør have karakter af særlige overgangsforanstaltninger som omhandlet i artikel 30 i forordning (EØF) nr. 404/93; inden ikrafttrædelsen af den nye fælles markedsordning den 1. juli 1993 omfattede de daværende nationale markedsordninger bestemmelser, som i nødstilfælde eller under ekstraordinære omstændigheder såsom førnævnte storme kunne sikre forsyningen af markedet fra andre leverandører og samtidig varetage interesserne for de erhvervsdrivende, der var ofre for sådanne ekstraordinære omstændigheder;

i forbindelse med de multilaterale handelsforhandlinger under Uruguay-runden har Fællesskabet i øvrigt forhandlet sig frem til en aftale, der omfatter indførelse af en ordning for omfordeling af leverancer med henblik på at imødegå sådanne ekstraordinære omstændigheder, og som sikrer interesserne for de erhvervsdrivende i leverandørlandene, der rammes af sådanne skader; denne aftale finder anvendelse fra den 1. januar 1995;

der bør træffes tilsvarende foranstaltninger til fordel for de producentregioner i Fællesskabet og de AVS-stater, der har været ofre for ovennævnte ekstraordinære omstændigheder; foranstaltningerne bør bl.a. bestå i, at de erhvervsdrivende, som direkte har lidt skade, fordi det er umuligt at forsyne Fællesskabets marked med bananer med oprindelse i de skaderamte produktionsområder, får ret til i stedet at indføre tredjelandsbananer og ikke-traditionelle AVS-bananer; det bør desuden fastsættes, at de mængder, der i medfør af denne foranstaltning markedsføres på Fællesskabets marked, til sin tid tages i betragtning ved fastlæggelsen af de pågældende importørers referencemængder for toldkontingenterne for de kommende år; det bør sikres, at fordelen ved foranstaltningerne faktisk tilfalder de erhvervsdrivende, der direkte har lidt en faktisk skade uden mulighed for erstatning, og at dette sker i forhold til skadens størrelse;

det er kun myndighederne i de medlemsstater, hvor de pågældende importører er etableret, der er i stand til dels på baggrund af deres erfaring og deres kendskab til de faktiske handelsforhold at fastlægge kredsen af støtteberettigede under foranstaltningen, dels at vurdere skaderne på grundlag af den dokumentation, som de erhvervsdrivende forelægger;

denne forordning bør i betragtning af målsætningen straks træde i kraft;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. En supplerende mængde på 21 090 tons nettovægt, lægges til det toldkontingent, der er fastsat for 1996.

2. Denne supplerende mængde på 21 090 tons nettovægt tildeles den kreds af erhvervsdrivende, der fastlægges i henhold til artikel 2, idet der tildeles:

a) 12 340 tons til de erhvervsdrivende, der forsyner Fællesskabet med bananer fra Guadeloupe

b) 8 750 tons til de erhvervsdrivende, der forsyner Fællesskabet med bananer fra Dominica.

Artikel 2

1. De i artikel 1, stk. 2, omhandlede mængder tildeles erhvervsdrivende, der

- omfatter eller direkte repræsenterer bananproducenter, som er ramt af stormene Iris, Luis og Marilyn

- og som i det andet kvartal 1996 ikke for egen regning kan forsyne Fællesskabets marked med bananer af ovennævnte oprindelse på grund af de skader, der forårsagedes af stormene.

2. Myndighederne i de medlemsstater, hvor de pågældende erhvervsdrivende er etableret, fastlægger, hvem der opfylder betingelserne i stk. 1, og tildeler hver af disse en mængde under denne forordning på grundlag af:

- de mængder, der er afsat til de i artikel 1, stk. 2, nævnte regioner og producentlande

- og den skade, der er lidt som følge af stormene Iris, Luis og Marilyn.

3. Myndighederne vurderer den lidte skade på grundlag af enhver form for dokumentation og oplysninger fra de pågældende erhvervsdrivende.

Artikel 3

1. De berørte medlemsstater meddeler senest den 13. maj 1996 Kommissionen de mængder bananer, for hvilke der foreslås en tildeling i medfør af denne forordning.

2. Hvis den samlede mængde, det foreslås at tildele i forbindelse med stormene Iris, Luis og Marilyn, overstiger den supplerende mængde under toldkontingentet, der er fastsat i artikel 1, stk. 1, fastsætter Kommissionen en fælles nedsættelsesprocent, der finder anvendelse på alle tildelinger.

3. Importlicenserne i forbindelse med stormene Iris, Luis og Marilyn udstedes senest den 21. maj 1996, og er gyldige indtil den 7. juli 1996.

De indeholder i rubrik nr. 20 angivelsen »Licens for stormene Iris, Luis og Marilyn«.

Artikel 4

De mængder bananer, der overgår til fri omsætning under anvendelse af »Importlicenser for stormene Iris, Luis og Marilyn«, og som er leveret i henhold til denne forordning, tages ved anvendelsen af artikel 3-6 i forordning (EØF) nr. 1442/93 i betragtning ved bestemmelsen af hver enkelt erhvervsdrivendes referencemængde for 1996.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) EFT nr. L 117 af 24. 5. 1995, s. 14.